Document ID: /roh_data/filtered/fineweb-2-filterrobots_roh.jsonl.gz/28105

Stefan Engler, il cusseglier guvernativ responsabel ils onns da las cunvegnas en la branscha da construcziun sa distanziescha da la decleraziun da la WEKO, ch'insatgi en il departament avess stuì s'accorscher insatge da cunvegnas en la branscha.
Cun ina distanza da 10 onns e passa èsi heical da vulair interpretar tge ch'ins avess stuì savair avant 10 onns.
Tenor Engler stoppia la PUK terminar ussa sia lavur. Uschia reagescha Engler sin ina decleraziun da Frank Stüssi, il vicedirectur da la WEKO. Stüssi però è da l'avis ch'il chantun avess pudì s'accorscher insatge dad irregularitads en connex cun lavurs surdadas. «Da las dimensiuns che quellas cunvegnas han gì, avess ins stuì vesair irregularitads», ha Stüssi ditg envers RTR.
PUK tschertga vinavant
Cun las ultimas decisiuns da la WEKO ha la PUK survegnì novs fatgs sin maisa. Fatgs ch'ella vegnia er ad includer en las investigaziuns, di Michael Pfäffli il president da la PUK. La dumonda sch'il chantun avess stuì s'accorscher insatge u betg, na commentescha Pfäffli betg. Cura e sche la PUK po purtar la vardad a la glisch, n'è betg cler.
RR actualitad 17:00